РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/46-19

12. март 2019. године

Б е о г р а д

З А П И С Н И К

 ЈЕДАНАЕСТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 7. МАРТА 2019. ГОДИНЕ

Седница је одржана у Малој сали Дома Народне скупштине са почетком у 11,08 часова.

Седницом је председавао мр Милован Дрецун, председник Одбора.

Седници су присуствовали чланови Одбора: Мирко Крлић, Миодраг Линта, Јелена Мијатовић, прим. др Милован Кривокапић, Александар Чотрић, Александар Марковић, Звонимир Стевић, Гордана Чомић и Бошко Обрадовић (присуство почетку седнице) и заменици чланова Одбора: Соња Влаховић, Снежана Пауновић, Хаџи Милорад Стошић, Филип Стојановић и Немања Шаровић

Седници Одбора нису присуствовали: Горан Богдановић, заменик председника Одбора, Славиша Ристић, члан и Саша Радуловић, заменик члана.

Почетку седнице је присуствовала Марија Јањушевић, народна посланица, која није члан Одбора.

Седници су присуствовали представници Канцеларије за Косово и Метохију: Душан Козарев, заменик директора Канцеларије за Косово и Метохију, Ружица Милић, Сектор за социјална питања у Канцеларији за КиМ, Веселин Кочановић из Сектора за привреду и Невена Толић, Канцеларија за координационе послове у преговарачком процесу са привременим институцијама самоуправе у Приштини.

Седници Одбора су присуствовали и начелници управних округа са Косова и Метохије, градоначелници и представници привремених органа општина са Косова и Метохије.

Седници је присуствовао и Евгениј Раздорозни, службеник за политичка питања Канцеларије Уједињених нације у Београду.

 Након констатовања кворума за рад и одлучивање, на предлог председника Одбора, већином (од девет „за“ гласова и два „против“ ) усвојен је следећи:

Д н е в н и р е д

1. Разматрање Извештаја о раду Канцеларије за Косово и Метохију за период јануар–децембар 2018. године, који је поднела Канцеларија за Косово и Метохију (15 Број 02-93/19-1 од 28. фебруара 2019. године);

Пре преласка на рад по утврђеном дневном реду, Одбор је већином (од 11 (једанаест) гласова „за“, два „против“) усвојио записник Девете седнице Одбора, одржане 21. маја 2018. године.

Председник је обавестио присутне да ће се радити у складу се временом за расправу дефинисаним чланом 75. Пословника Народне скупштине.

Прва тачка дневног реда **– Разматрање Извештаја о раду Канцеларије за Косово и Метохију за период јануар–децембар 2018. године, који је поднела Канцеларија за Косово и Метохију (15 Број 02-93/19 од 28. фебруара 2019. године)**

Председник Одбора је подсетио чланове, односно заменике чланова Одбора да су материјал, односно Извештај везан за тачку дневног реда благовремено добили у електронском и штампаном облику, као и да су накнадно добили исправку техничке грешке, која се поткрала у Извештају.

Душан Козарев, заменик директора Канцеларије за Косово и Метохију образложио је Извештај о раду Канцеларије за КиМ за период јануар-децембар 2018. године и истакао да је у извештајном периоду Канцеларија редовно пружала правну помоћ лицима са боравиштем на АП Косово и Метохија и интерно расељеним лицима. Он је рекао да је помоћ везана за имовинске и радно-правне односе, судску заштиту, оставину, социјална питања, катастар и друге области. У извештајном периоду пружана је правна помоћ у више од две хиљаде случајева, рекао је Козарев и нагласио да се наведена правна помоћ од стране Канцеларије врши потпуно бесплатно. Канцеларија је у 2018. години пружала помоћ лицима српске и других неалбанских националности против којих се код привремених институција самоуправе Косова и Метохије воде монтирани кривични поступци за наводно почињена тешка кривична дела током оружаних сукоба на територији покрајине. Канцеларија је у извештајном периоду наставила са пружањем помоћи СПЦ у циљу заштите црквене имовине на територији Косова и Метохије, путем финансирања рада правне службе Епархије Рашко-Призренске у циљу вођења судских и управних поступака за заштиту и повраћај имовине СПЦ на територији Косова и Метохије. За ове намене исплаћено је 1.600.000,00 динара. Козарев је истакао да је Канцеларија активно сарађивала са пројектом правне помоћи у имовинско-правној области за лица са територије Косова и Метохије који се финансира из средстава ЕУ ИПА 2013 у трајању од две године у вредности од 3.651.630 евра, а који је започео у августу 2016. године.

Он је рекао да је, у складу са опредељеним средствима у буџету Републике Србије, извршена исплата зарада и накнада запосленима за 29 локалних самоуправа на територији Косова и Метохије у износу 3.113.664.436,06 динара. Што се тиче Програма расподеле и коришћења подстицајних средстава за развој пољопривреде на територији Косово и Метохија , рекао је да су обезбеђена средства у укупном износу од 50.618.000,00 динара. Козарев је истакао да је након посете председника Републике Србије Лапљем Селу 20. јануара, констатована потреба за дугорочнијим и снажнијим улагањима Републике Србије у развој пољопривреде на територији Косова и Метохије, те су обезбеђена додатна финансијска средства из текуће буџетске резерве за развој пољопривреде у укупном износу од 200 милиона динара. Током извештајног периода настављено је улагање у пројекте привредног развоја, развоја инфраструктуре и изградње стамбених и објеката образовних институција. У циљу подршке одрживом повратку и опстанку на територији Косова и Метохије, реализована је изградња и реконструкције 48 кућа, а приоритет инвестирања је изградња повратничког насеља Сунчана долина. Канцеларија је у оквиру опредељених средстава за изградњу повратничког насеља Сунчана долина у периоду финансирања пројеката 2015. до 2018. године, у складу са наменом средстава извршила финансирање пројектно-планских активности, израду геодетских подлога, гео-механичко истраживање, израду плана детаљне регулације пројектовања, саобраћајну инфраструктуру, пројектовање спољних хидротехничких инсталација водовода и канализације, израду главних пројеката стамбених објеката, православне цркве, друштвених објеката, амбуланте, обданишта, пројекат уређења тргова, парковских површина и пешачких стаза, израду главних пројеката електро снабдевања и машинских инсталација, пројекат техничке заштите и друго. У сарадњи са УНХЦР-ом Канцеларија спроводи поступак регистрације потенцијалних повратника. У периоду од 2009. године до почетка јуна 2018. године, 8.722 члана домаћинства изразило жељу да се врати на територију КиМ, без података за 2017. годину, при чему се у покрајину, по подацима УНХЦР, вратило 4.097 лица. Укупан број повратника на КиМ је у периоду од 2000. до 2018. године, који су се вратили са територије Републике Србије, по евиденцији УНХЦР, 15.396 лица. У области заштите културне и верске баштине, током 2018. године Канцеларија је финансирала или суфинансирала, самостално или у сарадњи са институцијама културе организовала велики број манифестација, прослава, концерата, представа, промоције књига и филмова, световних и других празника и грађевинских радова на верским објектима и објектима културне инфраструктуре.

Након излагања Душана Козарева, председавајући је отворио дискусију у којој су учествовали чланови и заменици чланова Одбора: мр Милован Дрецун, Немања Шаровић, прим. др Милован Кривокапић, Александар Марковић и Снежана Пауновић и Милош Димитријевић, председник Привременог органа општине Пећ-Гораждевац и Душан Козарев, заменик директора Канцеларије за Косово и Метохију.

На крају дискусије, а на предлог председника, Одбор за Косово и Метохију је већином од девет гласова „за“ прихватио Извештајо раду Канцеларије за Косово и Метохију за период јануар – децембар 2018. године, који је поднела Канцеларија за Косово и Метохију (15 Број 02-93/19 од 28. фебруара 2019. године).

Председник је обавестио да ће Одбор, на основу чл. 59. и 229. Пословника Народне скупштине, поднети Извештај Народној скупштине о прихватању Извештајао раду Канцеларије за Косово и Метохију за период јануар – децембар 2018. године, који је поднела Канцеларија за Косово и Метохију.

Бошку Обрадовићу, народном посланику, члану Одбора за Косово и Метохију, председник Одбора је у складу са чланом 109. и 117. Пословника Народне скупштине изрекао једну опомену, као меру одржавања реда на седници.

Председавајући се захвалио присутнима на сарадњи и закључио Једанаесту седницу Одбора.

Седница је завршена у 12,38 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић мр Милован Дрецун